lavest+effektive+inngrepsnivå

Prinsippet om lavest effektive inngrepsnivå kan settes i sammenheng med en proaktiv tilnærming til problematferd. En proaktiv tilnærming innebærer at læreren skal jobbe med å være i forkant av mulige problemer ved å skape et godt klassemiljø og ved å gripe inn før problemer oppstår. Dersom vanskelige situasjoner finner sted vil prinsippet om lavest effektive inngrepsnivå bety at læreren bare gjør det som er helt nødvendig for å gjenopprette arbeidsro og for å forebygge ytterligere problemutvikling. (Ogden, 2008, s. 132) Klasserommet er dårlig egnet for konflikthåndtering da konflikten ofte involverer et fåtall av elevene i klassen. Målet er derfor å håndtere situasjonen på en slik måte at aktiviteten i klasserommet raskest mulig kan vende tilbake til det normale. Problemet kan senere tas opp med hver av de involverte elevene på tomannshånd. Dette bryter med konfrontasjonsprinsippet hvor hardt settes mot hardt. Ifølge Ogden ser konfronterende lærere på forholdet mellom lærer og en elevgruppe som en maktkamp som bare en av partene kan vinne. Forskning gir lite støtte til en slik tilnærming.

Alt dette er hentet fra kapittel 5 i Terje Ogdens «Kvalitetsskolen» eller «Kvalitets skolen» som det står på bokas forside.